Saxo Bank: Bitcoin når kurs 60.000 dollar inden Rusland og Kina knækker kurven

Penge Eksklusivt for kunder

Saxo Bank har netop offentliggjort sin årlige ”Outrageous Predictions” for 2018, og heri fremfører investeringsbanken, at kryptovalutaen bitcoin vil fortsætte sin voldsomme medvind, men mod slutningen af 2018 vil Kina og Rusland sammen orkestrere et crach.



Ifølge Saxo Bank vil kursen på en bitcoin fra i dag og hen mod slutningen af næste år nå op over kurs 60.000 dollar, hvilket svarer til en markedsværdi på 1000 mia. dollar.



Men så kommer knækket, og bitcoin skal falde helt ned mod kurs 1000 dollar i 2019.



Det skriver Kay Van-Petersen, global makro- og kryptostrateg, og Jacob Pouncey, kryptoanalytiker i Saxo Bank.



”Inden længe finder bitcoin-fænomenet ud af, at tæppet er revet væk under sig, idet Rusland og Kina vil trække det ud på sidelinjen og endog helt forbyde ikke-sanktionerede kryptovalutaer

på hjemmemarkedet," lyder det i Outrageos Predictions fra Saxo Bank.



Kina vil skridtet videre



Rusland vil ifølge banken officielt indlede minedriften af kryptovaluta for at påvirke protokoludviklingen og skifte fokus væk fra bitcoin i et forsøg på at holde på russisk kapital. Kina vil foretage et lignende træk, lyder det.



Minedrift er en ekstremt ressourcekrævende og vanskelig proces, hvor man skaber et nyt led i bitcoin-kæden.



Men Kina vil gå skridtet videre ved at forbyde minedrift af de mest populære kryptovalutaer i Kina - også Kina er bekymret for at se sin egen valuta flyde ud af landet med hjælp fra bl.a. bitcoin.



Saxo Bank vurderer, at Kina i stedet vil lancere en officielt støttet kryptovaluta, der i modsætning til bitcoin vil have langt mindre miljøbelastende effekter i forbindelse med minedriften.



Bitcoin handles i dag i over kurs 15.000 dollar mod en kurs et stykke under 10.000 dollar 30. november 2017.



